《到义宁自夏至秋不得家书思亲谋归不遂》
宋代·曾丰

散客强名邑大夫，琴堂余暇北窗孤。
灯前夜雨无宁竹，枕上秋窗有战梧。
悬望北音思射雁，满怀东道梦烹鲈。
白云一望二千里，羞听林间反哺乌。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。